|  |  |  |
| --- | --- | --- |
| Kretingos rajono savivaldybės administracijaiEl. p. savivaldybe@kretinga.lt. Socialinės apsaugos ir darbo ministerijaiEl. P. post@socmin.lt | Į | 2020-04-09 Nr. (6.7-2020-16)2-3352020-04-03 Nr. R-43916 |

**DĖL Rekomendacijų pateikimo**

Vaiko teisių apsaugos kontrolieriaus įstaigoje gautas Kretingos rajono savivaldybės administracijos direktorės Jolantos Girdvainės prašymas pateikti išaiškinimą (rekomendacijas), kaip turėtų būti vykdomos Lietuvos Respublikos socialinės apsaugos ir darbo ministerijos 2020-03-23 raštu Nr. (16.3 E-34)SD-1564 ,,Dėl vaikui saugios aplinkos užtikrinimo karantino metu“ savivaldybėms išplatintos rekomendacijos bei kaip turėtų būti vykdomas ypač jauno amžiaus vaikų (nuo gimimo iki penkerių metų), paimtų iš šeimos dėl vaiko teisių pažeidimų, apgyvendinimas karantino sąlygomis, jei vaikas apgyvendinamas socialinės globos paslaugas teigiančioje institucijoje, kur galimai bus apgyvendinta daugiau skirtingų šeimų vaikų.

Teisės aktų nuostatų bei kitų institucijų dokumentų bei jų turinio aiškinimas nepriskiriamas vaiko teisių apsaugos kontrolierės įgaliojimams, rekomendacijų bei išaiškinimų teikimas, aiškių tvarkų ir procedūrų nustatymas nagrinėjamu atveju priskirtinas vykdomosios valdžios institucijų (Socialinės apsaugos ir darbo ministerijos) kompetencijai.

Atkreiptinas dėmesys, kad šiuo sudėtingu metu − pandemijos kontekste, vaikai tampa viena labiausiai pažeidžiamų visuomenės grupių, kuriems reikalingas ypatingas ir didesnis nei įprastai dėmesys. Itin pažeidžiamais tampa vaikai, susidūrę su jų teisių pažeidimu ir atskirti nuo savo šeimos (tėvų), todėl valstybės ir savivaldybių institucijos turi užtikrinti, kad nebūtų pablogintos jų sąlygos.

Vaiko teisių apsaugos kontrolierė, stebėdama vaiko teisių užtikrinimo padėtį izoliacijos priemonių įgyvendinimo metu, pabrėžia, kad būtina numatyti specialias priemones vaikams, kurie yra pažeidžiami ir kuriems reikalinga priežiūra už šeimos ribų, siekiant užtikrinti jų saugumą bei fizinį bei emocinį vystymąsi. Labai svarbu įvertinti ir tai, kad izoliavimo priemonės gali pagilinti jau įtemptas situacijas ir susilpninti šią ir taip pažeidžiamą vaikų grupę. Globojamiems (įskaitant izoliuotus) vaikams turėtų būti užtikrintas nuolatinis mokymasis, priežiūra ir kai kurių laisvalaikio pramogų prieinamumas. Globos įstaigose ar kitose savivaldybės laikino apgyvendinimo (saugios aplinkos) vietose turi būti užtikrinta vaikų ir personalo apsauga, o izoliuotiems vaikams turi būti skiriamas ypatingas dėmesys. Užsikrėtusiems (potencialiai užsikrėtusiems) vaikams turi būti skiriamos tos pačios paslaugos, tokia pačia apimtimi, išlaikant tokius pačius kokybės reikalavimus teikiamoms paslaugoms, kaip ir kitiems be tėvų globos likusiems vaikams. Įvertinant be tėvų globos likusių vaikų pažeidžiamumą, taip pat izoliavimo neigiamas pasekmes, vaiko teisių apsaugos kontrolierės nuomone, reikia numatyti papildomas ir specialias emocinio bei psichologinio palaikymo priemones, kurios, atsižvelgiant į izoliacijos aplinkybes ir anksčiau patirtą emocinę žalą, padėtų sumažinti emocinės sveikatos ir stabilumo riziką.

Atliekama vaiko teisių užtikrinimo stebėsena rodo (ką patvirtina ir šiame rašte paminėtas kreipimasis), kad nėra aiškių mechanizmų, vienodos praktikos visose savivaldybėse dėl vaikų, netekusių tėvų globos, teisių ir interesų užtikrinimo. Pripažintina, kad šioje situacijoje yra reikšmingi sveikatos apsaugos ministro – valstybės lygio ekstremalios situacijos valstybės operacijų vadovo sprendimai[[1]](#footnote-1), tačiau toks bendro pobūdžio reglamentavimas nėra pakankamas ir nenustato aiškių ir visoms savivaldybėms privalomų mechanizmų užtikrinant užsikrėtusių (potencialiai užsikrėtusių) tėvų globos netekusių vaikų, taip pat vaikų, kuriems dėl jų teisių pažeidimų reikalingos apsaugos priemonės, tinkamas izoliavimo bei socialinių paslaugų (įskaitant socialinę globą) teikimo sąlygas.

Pažymėtina ir tai, kad vaiko izoliavimas yra jo teisių ir laisvių suvaržymo priemonė, kurios taikymas turi būti proporcingas siekiamam tikslui, todėl abejotina, ar šios priemonės įgyvendinimo aspektai gali būti aptarti ne teisės akte (tvarkoje, apraše ar pan.), o rašte.

Įvertindama aukščiau išdėstytą, vaiko teisių apsaugos kontrolierė šiuo raštu kreipiasi į Socialinės apsaugos ir darbo ministeriją, prašydama per įmanomai trumpiausią laiką parengti tvarką (aprašą ar kitą tokio pobūdžio dokumentą), kuriame būti įtvirtintos aiškios ir visoms savivaldybėms privalomos procedūros dėl užsikrėtusių vaikų izoliacijos vietos, sąlygų, visų jiems reikalingų paslaugų (įskaitant personalą) teikimo bei kitų vaiko teisių užtikrinimui reikšmingų aspektų.

Apie priimtus sprendimus prašome informuoti vaiko teisių apsaugos kontrolierę.

Vaiko teisių apsaugos kontrolierė Edita Žiobienė

Eivilė Žemaitytė, tel. (8 5) 210 7175, el. p. eivile.zemaityte@vtaki.lt

1. 2020-03-16 Nr.V-374, 2020-04-01 Nr.653,2020-04-06 Nr.736, kt. [↑](#footnote-ref-1)